Document ID: /roh_data/filtered/fineweb-2-filterrobots_roh.jsonl.gz/21158

Patricia Scarpatetti viva cun 36 uffants a San Pèdro Sula en las Honduras, ina da las pli privlusas citads dal mund. Lur dachasa è circumdà da mirs da segirezza e fils d’atschal. Pudair gidar uffants en miseria haja dà ad ella in nov senn en la vita, di Patricia Scarpatetti.
Jau ma sent responsabla per quests uffants e na vi betg bandunar els.
Manar la chasa d’uffants «Yo quiero ser» è per ella betg ina lavur, mabain in privilegi. In che dovra blera energia. Ella n’è betg mo organisatura, mabain era educatura, scolasta, tgirunza, psicologa e cumbatta per ils dretgs dals uffants avant dretgira. Malgrà ch’ella è fitg liada, na vul ella betg turnar en Svizra.
Graziella Ramponi è sa decidida da gidar uffants cun HIV en Tailanda
Graziella Ramponi viva a Mae Sai, la citad il pli en il nord da la Tailanda. Pudair gidar uffants ch’èn infectads cun HIV dettia ad ella blera cuntentientscha, di Graziella Ramponi. Sia chasa d’orfens «Baan Doi» dat in nov dachasa ad uffants ch’èn infectads. Ils uffants ston prender duas giadas a di medicaments che gidan a tegnair il virus sut controlla. Sia rolla saja quella d’ina sora gronda, insatgi che saja qua per ils uffants e possia gidar.
Graziella Ramponi viva en il conturn da la chasa cun sias duas figlias e ses um. Era sch’ella sa sentia suenter 10 onns bunamain sco ina Tailandaisa, datti anc adina differenzas da mentalitad.
TR Telesguard, 17:40